Έντονη κινητικότητα νότια και ανατολικά του συμπλέγματος της Μεγίστης από τις πρώτες πρωινές ώρες σήμερα, καθώς το τουρκικό ερευνητικό σκάφος Ορούτς Ρέις κινήθηκε εντός της ελληνικής υφαλοκρηπίδας, όπου και παραμένει.

Σύμφωνα με πληροφορίες από το Ελληνικό υπουργείο Εθνικής Άμυνας, η διέλευση του τουρκικού πλοίου διήρκεσε περίπου μισή ώρα και αποδίδεται στις κακές καιρικές συνθήκες που επικρατούσαν στην περιοχή. Το τουρκικό ερευνητικό σκάφος, όπως ανέφεραν οι πηγές, κινήθηκε με δυτικές πορείες εκτός της δηλωθείσας περιοχής της παράνομης NAVTEX που είχαν ανακοινώσει οι αρχές της γείτονος και καθώς δεν ήταν σε λειτουργία τα ερευνητικά όργανά του, αποφασίστηκε να αντιμετωπισθεί ως «αβλαβής διέλευση» καθώς το πλοίο επιχειρούσε να επιστρέψει στην αρχική περιοχή όπου κινούταν. Το τουρκικό σκάφος κινήθηκε, μακριά από τα ελληνικά χωρικά ύδατα, σε απόσταση περίπου 200 μιλίων νότια του Καστελόριζου.

Άμεσα εξάλλου έσπευσε προς την περιοχή όπου βρέθηκε το τουρκικό ερευνητικό σκάφος η φρεγάτα «Νικηφόρος Φωκάς» που περιπολεί στο χώρο του Ανατολικού Αιγαίου και βρίσκεται σε αυξημένη ετοιμότητα, κινούμενη συνήθως κοντά στην Κάρπαθο. Το πλήρωμα της παρακολούθησε στενά τις κινήσεις του, ως την έξοδο του Ορούτς Ρέις από την ελληνική υφαλοκρηπίδα.

Το τουρκικό ερευνητικό δεν συνοδεύεται από άλλα τουρκικά πολεμικά πλοία. Το κοντινότερο τουρκικό πολεμικό πλοίο βρίσκεται στα 100 χλμ ανατολικά. Μαζί του ωστόσο είναι δυο τουρκικά εμπορικά εφοδιαστικά πλοία.

Ας σημειωθεί ότι σήμερα συμπληρώνονται είκοσι τέσσερα χρόνια από την 31η Ιανουαρίου του 1996, όπου η Τουρκία, αποβίβασε κομάντος στη μία από τις δύο βραχονησίδες των Ιμίων.